સીજી રોડ તો સાંજના સાત વાગ્યા બાદ વાહનો માટે પ્રતિબંધિત જાહેર કરી દેવાયો હતો. ઠંડીને પગલે આઠ વાગ્યાથી લોકોની ચહલપહલ શરૂ થઇ ગઇ હતી. પોલીસને સહકાર આપવા સીજી રોડ પરના શો રૂમ્સ બંધ કરી દેવાયાં હતાં. શરૂઆતમાં તો એવું લાગતું હતું કે, થર્ટી ફર્સ્ટમાં ઠંડી વિલન બનશે પણ તે ધારણા ખોટી પડી હતી. ધીરે ધીરે માહોલ જામ્યો હતો અને ભીડ જામી હતી. માથે રંગીન ટોપીઓ અને હાથમાં પિપુડાં અને રંગબેરંગી ફુગ્ગાઓ સાથે લોકો ઉમટી પડયાં હતાં. રાત્રે નવ વાગ્યા બાદ સીજી રોડ,વસ્ત્રાપુર તળાવ, કાંકરિયા અને આઇઆઇએમ રોડ પર મહેરામણ ઊમટયો હતો અને મેળા જેવો માહોલ હતો. આનંદ માણવા લોકો પરિવાર સાથે લટાર મારવા નીકળ્યાં હતાં. લોકોએ પોલીસને સાથ- સહકાર આપીને શાંતિપૂર્ણ રીતે ઉજવણી કરી હતી. જોકે, પોલીસે કડકાઇ દાખવીને રાત્રે ૧૨ પછી લોકોને રવાના કરી દીધાં હતાં અને હોટલ, ક્લબોમાં પણ પાર્ટીઓને સમયસર બંધ કરી દેવા તાકીદ કરી હતી.